L 200/6
RO
Jurnalul Oficial al Uniunii Europene
10.8.2023
(5)
62 producători de autoturisme și 47 producători de vehicule utilitare ușoare au notificat Comisiei, în conformitate cu articolul 7 alineatul (5) primul paragraf din Regulamentul (UE) 2019/631, erorile din date.
Comisia a verificat erorile notificate de producători și motivele corectării acestora.
(6)
În cazul a 4 producători de autoturisme și a 7 producători de vehicule utilitare ușoare, toate vehiculele raportate în setul de date provizorii se situau în afara domeniului de aplicare al Regulamentului (UE) 2019/631.
În cazul unui producător de autoturisme și al unui producător de vehicule utilitare ușoare, pentru niciunul dintre vehiculele din setul de date provizoriu nu a fost raportată valoarea emisiilor specifice de CO2 aferente procedurii de încercare a vehiculelor ușoare armonizate la nivel mondial (WLTP), necesară pentru calculul performanței producătorului în anul calendaristic 2021.
Prin urmare, acești producători nu sunt incluși în prezenta decizie.
(7)
Ca urmare a verificării erorilor de către Comisie, este necesar să se confirme sau să se modifice calculele provizorii pentru un total de 88 de producători de autoturisme și 63 de producători de vehicule utilitare ușoare.
(8)
În conformitate cu articolul 2 alineatul (4) din Regulamentul (UE) 2019/631, producătorii care, împreună cu întreprinderile lor asociate, au mai puțin de 1 000 de înmatriculări de vehicule noi în anul calendaristic anterior, sunt scutiți de îndeplinirea unui obiectiv privind emisiile specifice.
Cu toate acestea, este oportun să se calculeze și să se raporteze media emisiilor lor specifice de CO2, precum și numărul de vehicule noi înmatriculate.
(9)
În conformitate cu articolul 4 din Regulamentul (UE) 2019/631, trebuie să se considere că un producător și-a îndeplinit obiectivul privind emisiile specifice dacă media emisiilor sale specifice de CO2 nu depășește obiectivul său privind emisiile specifice.
În cazul producătorilor care sunt membri ai unei grupări, conformitatea trebuie evaluată la nivelul grupării, în conformitate cu articolul 6 din Regulamentul (UE) 2019/631.
În cazul producătorilor sau al grupărilor cărora li s-a acordat o derogare de la obiectivele lor privind emisiile specifice în anul calendaristic 2021 în conformitate cu articolul 10 din Regulamentul (UE) 2019/631, media emisiilor specifice de CO2 trebuie evaluată în ceea ce privește conformitatea cu obiectivele de derogare acordate.
(10)
Doi producători de autoturisme, Subaru Corporation și Jaguar Land Rover Limited, și-au retras cererile de derogare de la obiectivele lor privind emisiile specifice pentru anul calendaristic 2021 și au format grupări cu alți producători pentru anul calendaristic respectiv.
În consecință, pentru producătorii respectivi, derogările de la obiectivele lor privind emisiile specifice pentru anul calendaristic 2021 nu se mai aplică, iar conformitatea lor trebuie evaluată la nivelul grupării.
(11)
În conformitate cu articolul 5 din Regulamentul (UE) 2019/631, la calcularea mediei emisiilor specifice de CO2 a producătorilor de autoturisme, fiecare nou autoturism cu emisii specifice de CO2 de sub 50 g CO2/km este contabilizat ca 1,67 autoturisme în 2021, până la o contribuție de „credite suplimentare” de 7,5 g CO2/km pe perioada 2020-2022 pentru fiecare producător sau grupare de producători.
(12)
Economiile de CO2 obținute prin utilizarea tehnologiilor inovatoare („ecoinovații”) care aduc o contribuție verificată la reducerea emisiilor de CO2 și care au fost aprobate de Comisie în conformitate cu articolul 11 din Regulamentul (UE) 2019/631 sunt luate în considerare la calcularea mediei emisiilor specifice de CO2, până la o contribuție totală de 7 g CO2/km pentru fiecare producător sau grupare de producători.
În anul calendaristic 2021, trebuie luate în considerare numai reducerile emisiilor de CO2 datorate ecoinovațiilor și determinate prin referire la WLTP.
(13)
Înregistrările cu date complete privind masa în stare de funcționare și emisiile de CO2, dar cu numere de identificare a vehiculului lipsă sau incorecte (cod de eroare B) trebuie de asemenea incluse în calculul obiectivelor privind emisiile specifice și al mediei emisiilor specifice de CO2.
Cu toate acestea, întrucât producătorii nu pot verifica aceste înregistrări, este oportun să se aplice o marjă de eroare atunci când se stabilește ecartul față de obiectivul producătorului în cauză.
(14)
Marja de eroare se calculează ca diferența dintre ecarturile existente între media emisiilor specifice de CO2 și obiectivul privind emisiile specifice, luând în considerare toate înmatriculările de vehicule care nu pot fi verificate de către producător.
Indiferent dacă această diferență este pozitivă sau negativă, marja de eroare aplicată îmbunătățește întotdeauna poziția producătorului în raport cu obiectivul său privind emisiile specifice.